b"\n_START_ARTICLE_\nLjubov Koz\xc3\xb5reva\n_START_PARAGRAPH_\nLjubov Baranova-Koz\xc3\xb5reva (27. augustil 1929 Bugr\xc3\xb5, Leningradi oblast \xe2\x80\x93 22. juuni 2015 Moskva) oli NSV Liidu suusataja, ol\xc3\xbcmpiav\xc3\xb5itja, 4-kordne maailmameister ja 17-kordne NSV Liidu meister. _NEWLINE_Ljubov Koz\xc3\xb5reva oli esimene N\xc3\xb5ukogude Liidu naissuusataja, kes v\xc3\xb5itis suurv\xc3\xb5istlustel kuldmedali. 1954. aasta maailmameistriv\xc3\xb5istlustel Falunis v\xc3\xb5itis ta kuldmedali m\xc3\xb5lemal naiste distantsil: 10 km ja 3x5 km teates\xc3\xb5idus, kus ta oli avavahetuses._NEWLINE_1956. aasta ol\xc3\xbcmpiam\xc3\xa4ngudel Cortina d'Ampezzos v\xc3\xb5itis Koz\xc3\xb5reva kulla 10 km, kuid teates\xc3\xb5idus j\xc3\xa4i NSV Liit Soome j\xc3\xa4rel teiseks, kuigi Koz\xc3\xb5reva tuli esimesse vahetusse 24-sekundilise eduga soomlase Sirkka Polkuneni ees. 1958. aasta MM-il Lahtis sai Koz\xc3\xb5reva 10 km h\xc3\xb5bemedali, j\xc3\xa4\xc3\xa4des kaasmaalasele Alevtina Kolt\xc5\xa1inale alla 20,8 sekundiga. Teates\xc3\xb5idus s\xc3\xb5itis ta viimast vahetust ja j\xc3\xb5udis fini\xc5\xa1isse maailmameistrina._NEWLINE_P\xc3\xa4rast abiellumist Ljubov Baranova nime kandes sai ta 1960. aasta ol\xc3\xbcmpiam\xc3\xa4ngudel Squaw Valleys h\xc3\xb5bemedali nii 10 km kui ka teates\xc3\xb5idus, kus ta s\xc3\xb5itis viimast vahetust. Teates\xc3\xb5idus l\xc3\xa4ks avavahetuses juhtima Rootsi, kui venelane Radja Jero\xc5\xa1ina kukkus ja l\xc3\xb5hkus suusa ega saanud uut suuska nii kiiresti, kui oleks tahtnud._NEWLINE_1962. aasta maailmameistriv\xc3\xb5istlustel Zakopanes naiste v\xc3\xb5istlusel oli uue alana kavas 5 km, kus Baranova sai h\xc3\xb5bemedali. Ta j\xc3\xa4i esimest korda karj\xc3\xa4\xc3\xa4ri jooksul tippv\xc3\xb5istlustel 10 km distantsil medalita \xe2\x80\x93 oli neljas. Kolm esimest kohta h\xc3\xb5ivasid teised venelased. Viimast korda tuli Baranova maailmameistriks teates\xc3\xb5idus, kus ta s\xc3\xb5itis esimeses vahetuses."